Numărul persoanelor care beneficiază de asistență socială a cunoscut o creștere semnificativă în ultimii ani, iar culmea acestor ”înfăpturi mărețe” este un județ din România unde mai bine de trei sferturi din populație nu muncește: Botoșani.
Județul Botoșani are aproximativ 380.000 de locuitori, 110.000 fiind persoane apte de muncă, iar dintre acestea 40.000 nu au nicio ocupație, nu apar în evidențele statului român nici măcar ca șomeri, nu s-au înscris la niciun curs de calificare, ci pur și simplu sunt oameni fără venit.
Mare parte a populației județului Botoșani este ajutată de statul român cu diferite forme de venit sau beneficiază de pensie.
„Cele mai consistente grupe sunt reprezentate de cei din categoria 0-24 de ani (29.16%), dar și de grupa 55 de ani plus (29.49 %)”, precizează Mădălina Ursuleanu, purtător de cuvânt al DJS Botoșani, citată de Adevărul.
Deși este un județ cu potențial de dezvoltare economică, din punct de vedere agricol, piscicol, turistic și industrial, până și ciobanii au ajuns o raritate, companiile cu diverse tipuri de activitate din Botoșani găsesc cu greu angajați, fiind nevoiți să apeleze la muncitori asiatici.
„Sunt patru milioane de români plecați. Și mulți tineri, mulți calificați. Și mulți nu se mai întorc. Este o problemă, evident! Oferim salarii bune dar nici în aceste condiții nu găsim oameni pentru anumite activități, operațiuni etc”, spune Valeriu Iftime, unul dintre cei mai antreprenori botoșăneni.
Acest tablou dezolant este completat de exodul masiv al tinerilor de la sate la orașe sau în străinătate. Sunt comune unde majoritatea populației tinere lucrează în construcții sau agricultură în statele occidentale, acasă rămânând doar bătrânii, copiii, asistații social și o mână de angajați, majoritatea la stat.